Grondonteiening: Publiek het nou tot einde Februarie vir kommentaarArgieffoto Lede van die publiek het nou tot 29 Februarie om kommentaar te lewer op die voorgestelde wysiging van artikel 25 van die Grondwet, wat onteiening sonder vergoeding moontlik sal maak. Die Demokratiese Alliansie (DA) verwelkom die verlenging van die spertyd vir openbare deelname. “Die DA is onomwonde teen dié wysiging en verwerp die idee van grondonteiening sonder vergoeding. Die DA meen artikel 25 is nie die hindernis ten opsigte van betekenisvolle grondhervorming nie, maar dat dit eintlik oor ŉ gebrek aan politieke wil aan die kant van die ANC-regering gaan,” sê Annelie Lotriet, parlementslid van die DA. Sy sê die DA in die Wes-Kaap toon ŉ 72%-suksessyfer in landbougrondhervormingsprojekte wat veel meer as die nasionaal beraamde sukseskoers van 10% is. “Die DA meen dít is ŉ verdere bewys dat betekenisvolle grondhervorming moontlik is mits dit in bekwame hande gelaat word,” sê Lotriet. Volgens Lotriet het die DA reeds derduisende besware ontvang wat teen die vooropgestelde wysiging van artikel 25 van die Grondwet is. Die Suid-Afrikaanse Instituut vir Rasseverhoudinge het ook Woensdag aangedui dat hulle reeds 200 000 kommentare teen die wetswysigings ingevorder het. “Die DA doen ŉ beroep op alle Suid-Afrikaners wat ons Grondwet wil beskerm om teen hierdie geweldig kommerwekkende wetsontwerp beswaar te maak,” sê Lotriet.